"ประสาร"ไม่กดดันขอเคารพหน้าที่แต่ละฝ่าย
"ประสาร" ไม่กดดันพบ "โต้ง" จันทร์นี้ ขอเพียงเคารพอำนาจหน้าที่กันและกัน แย้มหากเศรษฐกิจไม่ร้อนแรง มีสิทธิผ่อนคลายดอกเบี้ยได้
11 พ.ค. 2556

"ประสาร" ไม่กดดันพบ "โต้ง" จันทร์นี้ ขอเพียงเคารพอำนาจหน้าที่กันและกัน แย้มหากเศรษฐกิจไม่ร้อนแรง มีสิทธิผ่อนคลายดอกเบี้ยได้
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) เปิดเผยว่า สาเหตุที่ธปท.ออกมาชี้แจงขอบเขตหน้าที่ของธปท. 4 ข้อหลักนั้น เนื่องจากระยะที่ผ่านมามีข่าวเกี่ยวกับธปท.ถึงประเด็นทางเศรษฐกิจมีความเสี่ยงอาจเข้าสู่วิกฤตเศรษฐกิจ อาจสร้างความกังวลและสับสนให้กับประชาชนในวงกว้างได้ ซึ่งอัตราแลกเปลี่ยนนั้นยอมรับว่าในภาวะเศรษฐกิจโลกไม่ปกติ ประเทศที่มีขนาดเศรษฐกิจขนาดใหญ่อย่างเช่น สหรัฐอเมริกา กลุ่มประเทศยุโรป และญี่ปุ่น มีปัญหาทำให้เงินไหลเข้ามา จนทำให้ค่าเงินบาทปรับตัวแข็งค่า และเร็วเกินไป แต่เท่าที่ได้ศึกษาการเปลี่ยนแปลงของค่าเงินบาทในช่วงเวลานี้ไม่น่าจะทำให้เกิดวิกฤตเศรษฐกิจได้  สำหรับการประชุมพิเศษระหว่างคณะกรรมการนโยบายการเงิน(กนง.) และคณะกรรมการธปท. กับนายกิตติรัตน์ ณ ระนอง รองนายกและรมว.คลังนั้น จากข้อมูลที่ได้รับเชิญทราบว่าเป็นการแลกเปลี่ยนข้อมูล ซึ่งโดยปกติการแลกเปลี่ยนข้อมูลเป็นสิ่งที่ทางธปท.ดำเนินการเป็นปกติกับทุกภาคส่วนอยู่แล้ว เพียงแต่ว่า แต่ละส่วนต่างมีอำนาจหน้าที่ขอบเขต เข้าใจและให้เคารพอำนาจหน้าที่แต่ละฝ่าย
ทั้งนี้ อัตราดอกเบี้ยเป็น 1 ใน เครื่องมือที่ทางธปท.ใช้กำกับดูแลเงินทุนไหลเข้าออก และเป็นบทบาทวางดุลยภาพในประเทศ ซึ่งการประชุมในรอบนี้ จะใช้ข้อมูลการเติบโตเศรษฐกิจของประเทศในไตรมาสแรกมาประเมิน หากเศรษฐกิจไม่ร้อนแรง เข้าสู่ปกติไม่มีความเสี่ยงของเสถียรภาพ ดอกเบี้ยอาจผ่อนได้บ้าง
ผู้ว่าธปท.ยังกล่าวถึงภาวะเงินบาทขณะนี้อาจมีการทรงตัวดีขึ้น แต่เป็นเพียงภาพชั่วคราว สถานการณ์เช่นนี้ยังไม่สามารถวางใจได้ ตราบในที่เศรษฐกิจประเทศขนาดใหญ่ยังมีปัญหา โอกาสตลาดเงินจะมีความผันผวนยังมีมาก ทางธปท.ได้มีการติดตามอย่างใกล้ชิด และเตรียมเครื่องมือไว้ใช้ในยามจำเป็น
อย่างไรก็ตาม แม้มีกระแสกดดันจากฝ่ายการเมือง ก็ไม่ท้อในการทำหน้าที่ เพราะเมื่อเข้ามารับตำแหน่งจะต้องสร้างความเชื่อมั่นและน่าเชื่อถือให้กับธนาคารกลาง
"คนที่มาเป็นผู้ว่าการ ธปท. มาแล้วก็ต้องไป แต่ความน่าเชื่อถือขององค์กรเป็นสิ่งสำคัญ ซึ่งที่ผ่านมาการดำเนินการของ ธปท.ได้รับความเชื่อถือจากทั่วโลกว่ามีประสิทธิภาพ และประเทศเพื่อนบ้าน เช่น พม่า ใช้นโยบายการเงินของไทยเป็นแบบอย่าง ดังนั้น อย่าทำอะไรที่ทำให้เกิดการขาดความเชื่อมั่น เพราะจะต้องเดินหน้าต่อ อย่าถอยหลังและเข้าไปต่อคิวใหม่ในเวทีโลก" ผู้ว่าการ ธปท. กล่าว